**A Nevelési Vezető Beszámolója Az Elmúlt Évről**

2016 elején benyújtottunk egy NEA pályázatot, amiben a nevelési anyagok kiadásának támogatását kértük, a várólista 66. helye nem volt elég, hogy pénzhez jussunk. Idén ismételten tervezzük beadni a támogatási kérelmet. Ez jelentős segítség lenne a csapatoknak pl. a Tájolók megvásárlásában.

Tavaly három munkahétvégét tartottunk: január, április és június hónapokban – főként az ŐV Tájoló véglegesítésén dolgoztunk, ahol szükséges volt pontosítottuk: a szintlépések, kihívások, stb. vonatkozásában.  A ST Tájoló új fejezeteit a nyár végén, szeptemberben tudtuk összerakni távmunkában. Úgy gondoljuk, hogy a kész anyagok, az új jelvényekkel együtt pozitív fogadtatásban részesültek.

Október elsején a ST hétvégén igyekeztünk bemutatni a kiscserkész, cserkész mintaőrsiket és más főbb tudnivalókat a segédtiszt jelöltek számára.

Foglalkoztunk a munkaértekezleteken a szövetségi rendezvények NK-sításával, jó lehetőség kínálkozik az alkalmazásra többek között a nyári nagytáborban.

Bár a tavalyi közgyűlésen sikerült visszajelzéseket kapnunk és összességében pozitív fogadtatást kaptunk az NK-ra, a mentorálásban nem tudtunk gyorsan haladni. Bár néhány csapatot megkerestünk, különböző okokból ez a támogatás nem hozta meg a kívánt eredményeket. Ebben és a kommunikációban szeretnénk erősíteni 2017-ben.

2017. január 14.-én volt az első idei munkanapunk, ahol az elmúlt időszak tanulságain túl a főbb jövőbeni feladatokat terveztük meg, melynek főbb pontjai a támogatás, a motiváció, a segédanyagok, a felmérések-mérések kérdései. Az NK-val kapcsolatban az a tapasztalatunk, bár időigényesebb a tervezés, de motiválóbb őrsiket tudunk tartani, könnyebb a lendületet megőrizni az év folyamán. Ezért is fontos, hogy a csapatok az elérhető NK anyagokat alkalmazzák, ezzel megkönnyítik a vezetői munkájukat!

Ezúton köszönjük mindenki nevében Vercsa, Pepik, Bodzi munkáját, akik oroszlánrészt vállaltak az NK kialakításában, gyakorlatias és élményszerű formában való átadásában! A jövőben már nem lesznek aktív tagjai a munkacsoportnak.

Összességében sikerült megvalósítani az elmúlt időszak főbb célkitűzéseit, illetve sikerült a következő időszakot megtervezni, beleértve a nevelési munkacsoport személyi összetételének a változásait is.

Végezetül a missziónk, hogy észben tartsuk: *„Olyan folyamatosan frissülő, rugalmas nevelési program, amely széles körben elterjedt, érthető, sokféle segédanyaggal támogatott. Továbbá vonzó és élvezetes a gyerekek, vezetők számára, és hozzájárul ahhoz, hogy a cserkészek jó emberek, közösségük és nemzetük kovászai legyenek”.*

Köszönöm mindenkinek a munkáját a következő Igével: „…hiszen tudjátok, hogy fáradozásotok nem hiábavaló az Úrban. (1Kor 15,58)” ☺

Komárom, 2017. január 24.

Ötvös Zoltán st.

Nevelési Vezető